Papersnake/gushiwen huggingface dataset:
次韵谢无逸送谢幼槃
洪刍（宋代）

康乐风流鸿雁行，眼中文物敢雌黄。相逢草草来何暮，索去匆匆作底忙。

尚卧东山高谢傅，亦怜白首老冯唐。只应饮酒称名士，不用离骚咏九章。
号沈宋语
佚名（唐代）

苏李居前，沈宋比肩。
春晚招鲁从事
李中（五代）

衮衮利名役，常嗟聚会稀。有心游好景，无术驻残晖。

南陌草争茂，西园花乱飞。期君举杯酒，不醉莫言归。
池上作
孔平仲（宋代）

寂历人初定，逍遥物已齐。夜凉天似水，月在小桥西。
奉酬友人登多景楼见怀
刘宰（宋代）

云横不断古神州，缥缈河山总戌楼。
此地几经人北顾，长江不戌水东流。
犬羊万里知离穴，稻蟹三吴正得秋。
人事天时多错忤，一杯聊復润吟喉。
刘吏部挽词
楼钥（宋代）

兄长与慈恩，相亲色笑温。
公方持使节，余忝代王言。
共约游三径，俄悲作九原。
佳城隔风浪，丹旐怆飞翻。
赴调宿白沙渡族叔文远携酒追送走笔取别
杨万里（宋代）

扁舟斜缆白沙虚，欲行未发小踟蹰。吾家子云来得得，为携碧酒买白鱼。

谊风多年冷似铁，非公其谁主风月。尊前醉倒定不嗔，同来多半个中人。
山斋独坐赠薛内史诗二首·其一
杨素（隋代）

居山四望阻，风云竟朝夕。
深溪横古树，空岩卧幽石。
日出远岫明，鸟散空林寂。
兰庭动幽气，竹室生虚白。
落花入户飞，细草当阶积。
桂酒徒盈樽，故人不在席。
日落山之幽，临风望羽客。
戏书拜呈学士三丈
欧阳修（宋代）

渊明本嗜酒，一钱常不持。
人邀辄就饮，酩酊篮舆归。
归来步三径，索寞绕东篱。
咏句把黄菊，望门逢白衣。
欣然复坐酌，独醉卧斜晖。
下阁道中
王之道（宋代）

小桥流水数家村，春入川原日自暾。
马上不知岚气重，误惊征袖湿啼痕。
初夏幽居
陆游（宋代）

日长巷陌晒丝香，雨霁郊原割麦忙。
小担过门尝冷粉，微风解箨看新篁。
傍篱邻妇收鱼笱，叩户村医送药方。
欲到湖边还嬾动，悠然扶杖立斜阳。
舟行用卢方伯莘老韵 其四
霍与瑕（明代）

昨日喜春来，今朝惜春去。孤舟泛涟漪，春风仍处处。
孙不愚索饮九日酒已尽戏答一篇
黄庭坚（宋代）

满眼黄花慰索贫，可怜风物逐时新。
范丹出後尘生釜，郭泰归来雨垫巾。
偶有清樽供寿母，遂无余沥及他人。
年丰酒价应须贱，为子明年作好春。
采药山溪归泛江浒一首
黄省曾（明代）

采药花源入，天风拂荔袍。步含溪日迥，歌逼岛云高。

海上吹芳鬓，山中贳玉醪。坐看山月起，长笑倚江舠。
梦诗
许翙（魏晋）

乘气涉渌津，采药中山颠。披心焕灵想，萧荡无悟言。

愿与盛德游，骖驷骋因缘。荣尘何足寻，疾急君清玄。

苟能摄妙观，吐纳可长年。
狱中上母书
夏完淳（明代）

不孝完淳今日死矣！以身殉父，不得以身报母矣！痛自严君见背，两易春秋，冤酷日深，艰辛历尽。本图复见天日，以报大仇，恤死荣生，告成黄土；奈天不佑我，钟虐先朝，一旅才兴，便成齑粉。去年之举，淳已自分必死，谁知不死，死于今日也。斤斤延此二年之命，菽水之养无一日焉。致慈君托迹于空门，生母寄生于别姓，一门漂泊，生不得相依，死不得相问；淳今日又溘然先从九京：不孝之罪，上通于天！

呜呼！双慈在堂，下有妹女，门祚衰薄，终鲜兄弟。淳一死不足惜，哀哀八口，何以为生？虽然，已矣！淳之身，父之所遗；淳之身，君之所用。为父为君，死亦何负于双慈！但慈君推干就湿，教礼习诗，十五年如一日。嫡母慈惠，千古所难，大恩未酬，令人痛绝。——慈君托之义融女兄，生母托之昭南女弟。

淳死之后，新妇遗腹得雄，便以为家门之幸。如其不然，万勿置后！会稽大望，至今而零极矣！节义文章，如我父子者几人哉？立一不肖后如西铭先生，为人所诟笑，何如不立之为愈耶！呜呼！大造茫茫，总归无后。有一日中兴再造，则庙食千秋，岂止麦饭豚蹄，不为馁鬼而已哉！若有妄言立后者，淳且与先文忠在冥冥诛殛顽嚚，决不肯舍！

兵戈天地，淳死后，乱且未有定期。双慈善保玉体，无以淳为念。二十年后，淳且与先文忠为北塞之举矣！勿悲勿悲！相托之言，慎勿相负！武功甥将来大器，家事尽以委之。寒食盂兰，一杯清酒，一盏寒灯，不至作若敖之鬼，则吾愿毕矣！新妇结褵二年，贤孝素著。武功甥好为我善待之。亦武功渭阳情也。

语无伦次，将死言善。痛哉痛哉！人生孰无死？贵得死所耳！父得为忠臣，子得为孝子。含笑归太虚，了我分内事。大道本无生，视身若敝屣。但为气所激，缘悟天人理。恶梦十七年，报仇于来世。神游天地间，可以无愧矣！
放姑恶
喻良能（宋代）

为怜心折骨仍惊，四十方兄博汝生。
从此直须防巧中，著身未稳莫先鸣。
和裴库部诸家雪 船家
刘攽（宋代）

云白连沙渚，风高杂浪花。解帆依下雁，沽酒看栖鸦。

篷响投珠乱，门攲堕剑斜。山阴路不远，去问戴逵家。
送虔州知州
金君卿（宋代）

所莅驱除弊一新，政成草木亦知仁。
已书治最称循吏，好蹑家知作诤臣。
飞诏罢归漳水日，去帆催向汴隄春。
未央赐对须南问，应记尘劳负驽人。
送方禅者
释妙声（明代）

岩岩秦馀杭，天作何大壮。孤峰有兰若，夐绝厓石上。

去天才一握，陟险仍万状。云霞或相依，猿鸟不敢傍。

天花落幽户，松吹飘梵放。上人禅家流，勇往志所尚。

伽趺缚禅寂，抖擞谢尘坱。境静道易亲，理得形自丧。

翻经悟空假，缮性了真妄。拂衣入烟萝，飞屩度层嶂。

徒令世上人，矫首一长望。
醉别卢头陀
元稹（唐代）

醉迷狂象别吾师，梦觉观空始自悲。尽日笙歌人散后，

满江风雨独醒时。心超几地行无处，云到何天住有期。

顿见佛光身上出，已蒙衣内缀摩尼。
过列子观
宋庠（宋代）

两作朱轓守，重登羽客宫。故墟墙舍坏，尘案酎杯空。

款户殊无屦，乘衣尚有风。轩游曾驻跸，高意掩崆峒。
刘改之葬昆山山寺下邑人不知葬处 其一
释居简（宋代）

凌烟不著老风骚，剑沕深云铁未消。独欠张华眸子碧，寒芒千丈夜迢迢。
长门怨
陆游（宋代）

寒风号有声，寒日惨无晖，空房不敢恨，但怀岁暮悲。
今年选後宫，连娟千蛾眉；早知获谴速，悔不承恩迟。
声当彻九天，泪当达九泉，死犹复见思，生当长弃捐。
用谈笑青油幕为韵贺吴叔永制机 其一
李曾伯（宋代）

取士虽多术，知人在片谈。文书今倚重，谋议许相参。

饵陋贾生五，策明刘蜕三。坤舆方厚载，朋利得西南。
鹧鸪天
曹勋（宋代）

准拟中秋快客情。新亭雨后喜登临。彩蟾特地中宵出，吹散层云十日阴。

松露重，月烟深。祥云捧玉到天心。金波动是经年别，为酌金荷醉碧琳。
百字令
华长发（清代）

屏山几曲，记相逢未嫁，回波微溜。雅淡梳妆人似玉，可是丽华身后。

南国佳人，苧村越女，艳色传来旧。而今觌面，天然丰格标秀。

偶把往事重提，衣香鬟影，不觉相思又。芳草亭台人去也，剩下丝丝细柳。

雏燕娇莺，去年此际，正早春时候。怎能飞去，镜台时侍左右。
劭农
林希逸（宋代）

此礼今于古庶几，厖眉共席意依依。儿携竹笠翁藜杖，主带朝冠客布衣。

饮不尽觞瓢挈去，食犹馀胾叶包归。已分镂本随人看，闻说今年僻字稀。
官满趋朝留滞吴门即事书怀十首
仲并（宋代）

枉费花工着意催，漫山桃李总非材。
要令千古芬香在，能作和羹自有梅。
题苏才翁草书壁后
黄庭坚（宋代）

老松不得千年寿，何况高材傲世人。唯有草书三昧法，龙蛇夭矫锁黄尘。
礼韶国师塔
释居简（宋代）

不到通玄顶，如何见国师。了无心外法，丧却目前机。

法眼那知此，天台复谶谁。三峰高岌岌，孤塔更巍巍。
偈颂二百零五首
释正觉（宋代）

泥泥水水一年农，收拾将来碓下舂。
炊软香分千钵饭，肚皮参饱放颓慵。
点绛唇 七夕简外
蒋纫兰（清代）

天上相逢，人间偏把佳期误。伫看碧树。渐觉斜阳暮。

倚遍朱栏，罗袂沾琼露。伤幽愫。人迷津渡。咫尺天涯路。
午日昭应宫送陈深渊得兽字
顾清（明代）

危弦激清湍，奇香袅金兽。佳辰良友集，高宴启清昼。

维时值升平，四郊息烽堠。缙绅多暇日，遨赏遗俗旧。

况兹金玉人，声价儒林右。十年期破的，一矢尚虚彀。

于焉送将归，不饮复何有。薰风晚更起，叠嶂远仍秀。

遐观穷八纮，醉舞翻两袖。区区蛮触争，琐细安足究。

尚怀禹稷心，未忍苍生瘦。往者勿复云，来日知未后。

三年家政成，洗耳明光奏。
南歌子
权无染（宋代）

照水金莲小，披开宝麝浮。雪中开占百花头。一味潇潇洒洒、自开流。

病态含春瘦，芳魂傍月愁。轻烟微雨更清幽。遮莫姚黄相并、也应羞。
十二日诹吉受通议大夫告再书述怀二首
岳珂（宋代）

圣代论思秩，中朝博议官。
尚纡郡邸绶，空著侍臣冠。
岁月惊驰隙，功名尽画墁。
髀销今已复，半世愧狨鞍。
平易斋为李先辈
王绂（明代）

李君素闻道，襟抱常坦夷。富贵与贫贱，此志终不移。

萧然一室中，和气蔼春熙。历险思诡遇，校之孰为宜。
人日六言五首
王迈（宋代）

岁月滔滔流水，友朋落落疏星。
载酒谁诹奇字，焚香自读骚经。
自作真赞
刘一止（宋代）

枯木寒岩，形影相依。禄食而臞，孰与遁肥。四十九年，我知其非。

已往不谏，来者庶几。
再和
王灼（宋代）

早厌奔趋权贵门，中流勇退古风存。
唱酬绿野今裴白，偃仰商山旧绮园。
成熟坐看桃结子，平安几报竹生孙。
雨馀晴玉春无价，天遣清香入酒樽。
凤凰台
毛珝（宋代）

江山依旧昔人非，多少兴亡问不知。雁去又逢重到日，凤归安得再来时。

风吹木叶随渔艇，霜压芦花出酒旗。特地待吟吟未稳，数声昏笛戍楼吹。
瑞鹧鸪·秋季裁量十郎
王哲（金朝）

秋季裁量十郎。忧愁思虑动凄怆。陡改红颜衰体瘦，渐生白发老容光。腰曲头低力不刚。耳聋眼暗泪汪汪。日往月来添疾病，妻嫌女怨受＊惶
箜篌引
王昌龄（唐代）

卢谿郡南夜泊舟，夜闻两岸羌戎讴，其时月黑猿啾啾。

微雨沾衣令人愁，有一迁客登高楼，不言不寐弹箜篌。

弹作蓟门桑叶秋，风沙飒飒青冢头，将军铁骢汗血流。

深入匈奴战未休，黄旗一点兵马收，乱杀胡人积如丘。

疮病驱来配边州，仍披漠北羔羊裘，颜色饥枯掩面羞。

眼眶泪滴深两眸，思还本乡食牦牛，欲语不得指咽喉。

或有强壮能咿嚘，意说被他边将雠，五世属藩汉主留。

碧毛毡帐河曲游，橐驼五万部落稠，敕赐飞凤金兜鍪。

为君百战如过筹，静扫阴山无鸟投，家藏铁券特承优。

黄金千斤不称求，九族分离作楚囚，深溪寂寞弦苦幽。

草木悲感声飕飗，仆本东山为国忧，明光殿前论九畴。

簏读兵书尽冥搜，为君掌上施权谋，洞晓山川无与俦。

紫宸诏发远怀柔，摇笔飞霜如夺钩，鬼神不得知其由。

怜爱苍生比蚍蜉，朔河屯兵须渐抽，尽遣降来拜御沟。

便令海内休戈矛，何用班超定远侯，史臣书之得已不。
题许浑诗卷
韦庄（唐代）

江南才子许浑诗，字字清新句句奇。

十斛明珠量不尽，惠休虚作碧云词。
答高才卿二绝
洪咨夔（宋代）

烟波只艇着吾徒，莼脍秋风早忆吴。
左蟹右杯东计决，醉来万事付含糊。
云外峰
陈岩（宋代）

耸入云端一壁青，地高转步即天京。
有人著屐冲云去，但见云从脚下生。
和白沙先生封何孝子诗卷之作
庄昶（明代）

一丸点化有神功，盘木曾渠透几冬。何梦许真言下醒，先生刚为此贤封。

百千病痛三年艾，九万扶摇一日风。感叹不胜还捧读，焚香几日拜天峰。
雪侠陈君从玉照属题，谨奉两律，藉当鸿爪 其一
夏子麟（清代）

元龙豪气洵超尘，认取本来面目真。偶借银光留色相，静窥秋目见丰神。

瀛环可有容身地，宙合终多皮相人。世事萍踪同聚散，三生翰墨證前因。
演关雎诗十首 其三
弘历（清代）

维荇之菜，其根菁菁。潜彼中泠，溯流从之，时则逢之。

维荇之菜，其叶离离。潜彼中湄，溯流洄之，时则披之。
生日王郎以诗见庆次
苏轼（宋代）

其韵并寄茶二十一片折杨新曲万人趋，独和先生于蒍于。
但信椟藏终自售，岂知碗脱本无橅。
朅従冰叟来游宦，肯伴?翟仙亦号儒。
棠棣并为天下士，芙蓉曾到海边郛。
不嫌雾谷霾松柏，终恐虹梁荷栋桴。
高论无穷如锯屑，小诗有味似连珠。
感君生日遥称寿，祝我余年老不枯。
未办报君青玉案，建溪新饼截云腴。
望禁门松雪
王涯（唐代）

宿云开霁景，佳气此时浓。瑞雪凝清禁，祥烟幂小松。

依稀鸳瓦出，隐映凤楼重。金阙晴光照，琼枝瑞色封。

叶铺全类玉，柯偃乍疑龙。讵比寒山上，风霜老昔容。
正月二十七日种木瓜五株
周紫芝（宋代）

三峰真奥区，陆海富佳实。此物冠九州，未数梨与栗。

园丁力扶持，璀璨成妙质。镂花淹宿露，红晕生晚日。

玉颜醉自赪，丰肌滑仍密。风味照盘飧，名字愈痹疾。

卫侯报琼瑶，盛德岂埋没。野人献根株，春雨助芽蘖。

何当垂露颗，照眼行突兀。畴敢与荔子，飞电争置驿。

况复具苞苴，缄封钻巨室。一酌呼吾人，甘酸渍崖蜜。

人生鲜知味，相饷不可失。
失题
孙处玄（唐代）

汉家轻壮士，无状杀彭王。一遇风尘起，令谁守四方。
怀古四首为知己魏倅元长赋兼呈王永叔宗承载
刘过（宋代）

高高黄金台，燕赵争趋风。
后来得荆卿，恩礼尽鞠躬。
丈夫易感激，况在穷厄中。
缟衣登素车，函谷照已空。
吕政当野死，燕丹无奇功。
侠骨化为铁，血变海水红。
英愤气不磨，今为亘天虹。
献八舅东归
储光羲（唐代）

高位莫能舍，舍之世所贤。云车游日华，岂比龙楼前。

寝疾乃就枕，情感唯灵仙。帝鸿思道宗，臣彭亦长年。

天书加羽服，又许归东川。镜水涵太清，禹山朝上玄。

诚亡真混沌，玉立方婵娟。素业作仙居，子孙当自传。

门多松柏树，箧有逍遥篇。独往不可群，沧海成桑田。
成都遨乐诗二十一首·二十一日游海云山
田况（宋代）

春山缥翠一豀清，满路游人语笑声。
自愧非才无异绩，止随风俗顺民情。
池喧待月
张玉孃（元代）

待月月未升，看池池水清。
冰夷吹海浪，薄雾约云英。
惟见寒波动，嫦娥明镜行。
香严寺洗足
陈渊（宋代）

肩舆苦顿撼，步入山间路。崎岖历荆榛，砂砾窘芒屦。

披云造萧寺，弛担日已暮。僧房急解袜，一洗尘泥污。

瓦盘深及膝，汤暖得频注。须臾和气达，凛凛毛发竖。

翛然入无何，醉梦宁知处。此生事奔走，早晏失期度。

念兹顷刻闲，百日不一遇。啖蔗入佳境，钟响忽予寤。

蒲团赴微火，默坐聊箕踞。明朝尘沙黄，莫忆少陵句。
潘豳老出十数诗皆有怀苏儋州者因赋二首之一
贺铸（宋代）

人烟寂绝鬼门关，更指儋州杳莽间。
三四月交天漏雨，东南地尽水浮山。
依迷春草鴒原失，响像秋风鹤驭还。
回羡河阳贤父子，雪堂曾伴十年闲。
句
冯伉（唐代）

算来真是风骚将，李杜坛边好策勋。
刘太守玄湖别业十九首 其九 秋水亭
欧大任（明代）

鹓雏发南海，逍遥吾所之。鸱之自腐鼠，奚用相嚇为。
惜余春·急雨收春
贺铸（宋代）

急雨收春，斜风约水。浮红涨绿鱼文起。年年游子惜余春，春归不解招游子。
留恨城隅，关情纸尾。阑干长对西曛倚。鸳鸯俱是白头时，江南渭北三千里。
春日田园杂兴
胡南（宋代）

世数有迁革，田园无古今。
鸟喧争树暖，牛倦憩墙阴。
水活土膏动，风微花气深。
渊明千古士，儜立此时心。
复周汝实以送饶令入觐诗请校正
唐胄（明代）

诗字五十六，字字若铿锵。欲窜难加点，微吹觉有芒。

品题推独步，计别仅三霜。只恐临歧客，开函喜欲狂。
癸未十月再至石门观瀑布
杜堮（清代）

长风渺渺送行舟，乘兴来观百尺流。界破青山终古色，做成红叶十分秋。

仙心辄欲骑黄鹤，宦海无因狎白鸥。却忆年时抛盏去，几回选梦到僧楼。
晨兴书所见
葛绍体（宋代）

等閒日月任西东，不管霜风著鬓蓬。
满地翻黄银杏叶，忽惊天地告成功。
酬县教徐志友
马廷鸾（宋代）

二十五宗诗有派，九成宫帖字名家。
何须奠去无人识，政自吟来与舅夸。
始作镇军参军经曲阿作
陶渊明（魏晋）

弱龄寄事外，委怀在琴书。
被褐欣自得，屡空常晏如。
时来苟冥会，宛辔憩通衢。
投策命晨装，暂与园田疏。
眇眇孤舟逝，绵绵归思纡。
我行岂不遥，登降千里余。
目倦川途异，心念山泽居。
望云惭高鸟，临水愧游鱼。
真想初在襟，谁谓形迹拘。
聊且凭化迁，终返班生庐。
太守送酒
虞俦（宋代）

拜捧双壶急破封，蓬庐惊怪闹儿童。
欢生和气薰菡外，春在先生醖酿中。
枯涸诗肠偏借润，飘零酒盏不忧空。
更看小队寻花柳，太守风流似醉翁。
过鄮山祠塾作
戴表元（宋代）

沧江城阔三叉口，白日弦歌数亩宫。
犹有祠宫旧杨柳，向人离立管春风。
次袁尚书巫山十二峰二十五韵
李嘉谋（宋代）

道人爱山出天姿，自谓计黠人嫌痴。
独游名山看不足，每得胜处行为迟。
谁人能知物外赏，世上自有灵中奇。
一行作吏困汩没，便与好境相参差。
脱兔投林今适愿，穷猿得木吾何之。
芒鞋竹杖恣如往，烟蓑雨笠长相随。
青山愈好足力尽，此意未止驽骀疲。
路逢行人说大尹，正见谕蜀扬舲旗。
好贤招邀每虚席，问俗疾苦时褰帷。
才华落落清庙器，诗笔粲粲珊瑚枝。
胸吞楚泽八九尽，气压巫峡群山低。
大峰联娟争媚妩，苍壁徒倚供游嬉。
巴东巴峡古所重，作云作雨今胡为。
有情飞鸢送迎客，无数棹歌来去时。
昔日画图曾见者，何意忽此今逢兹。
迩来丰碑在人口，已与流水争东驰。
政用中和得大体，智出毫末非全施。
不与英声流上国，已有诗卷传江湄。
狼烽长閒士鼓腹，耕陇不见愁生眉。
都门髣髴记分袂，蜀道修阻常支颐。
持谒见公敢论旧，抚髀顾我清无缁。
樽俎频开闲共话，歌讴聊与民同嘻。
忽然晨旦往东壁，但见山月来峨嵋。
行吟何独壮三峡，在处山林来乞诗。
往返踰万里首尾涉五年幸无惊忧归次贵溪仙岩新罹寇盗焚荡孑然始见兵火之迹感怆有作二首 其一
李纲（宋代）

梦里幽人独往来，仙岩依旧碧崔嵬。伤心二百载涵养，极望皆成瓦砾堆。
邹志新致书酒荔枝山栗海错之馈四绝 其一
孙觌（宋代）

门前剥啄响鸣驺，十里惊尘满地流。恋恋绨袍故人意，一书何啻万金投。
妙庭观用东坡韵
王铚（宋代）

侍宴瑶池更不归，茂陵千古挂余悲。
祗今山下传遗姓，应守琼田旧玉芝。
还嘉兴视玉初疾 其一
劳乃宽（清代）

白头兄弟话镫前，旧事依稀记昔年。怕上芝桥桥上望，山丘华屋倍凄然。
接林至山陆春岩大梁来书却寄二首 其二
金应澍（清代）

开缄如对故人谈，意气拳拳转自惭。赤胆君常传洛下，白头我未返江南。

佳音更望来重叠，知己从来只二三。他日相逢缘倘假，一尊还与酒同酣。
玉楼春　用韵答吴子似县尉
辛弃疾（宋代）

君如九酝台黏盏。我似茅柴风味短。几时秋水美人来，长恐扁舟乘兴懒。
高怀自饮无人劝。马有青刍奴白饭。向来珠履玉簪人，颇觉斗量车载满。
渔父五首 其二
赵抃（宋代）

月印苍波入夜寒，寂寥灯火水天宽。儿孙未解谙风色，几度船头失钓竿。
华清宫词
田锡（宋代）

绣岭葱茏浮瑞气，云楼霭阙明珠翠。
禁城缘岭连九天，一片笙歌如鼎沸。
我恐紫麟丹凤洲，移於近甸资宸游。
东将太华为城雉，北以渭川为御沟。
又疑西王开月圃，白云仙都紫云府。
碧瑶新宫初搆成，借与明皇自为主。
开元之末天宝初，天下太平方晏如。
万几多暇频游宴，青门道上驰銮舆。
长乐岐头霸陵岸，新丰市井骊山畔。
百里烟波锦绣明，宝马香车若珠贯。
宫中汤泉瑟瑟文，潺湲长以兰麝薰。
白玉莲花蹙飞浪，珠堂绣殿温如春。
贵妃承恩貌倾国，三千宫女朝霞饰。
谢家有女名阿蛮，歌舞织柔柳无力。
频唤入宫恩宠厚，金粟臂钚颁赐得。
秋来岭上霜月明，光照组练金吾兵。
槐烟柳露咽宫漏，玉笛一轰岩壑惊。
春来岭下春波绿，夜听琵琶将理曲。
幽因轻拢慢撚声，鸾皇引雏啄珠玉。
尝记乘舆避暑时，御衣轻似红蕖丝。
翠辇将游石渠寺，探得姚崇乘小驷。
往来绿树影中行，清凉适称逍遥意。
荔支颜色燕脂红，生於南海烟瘴中。
南海地遥一万里，使臣日贡华清宫。
六宫每从鸾舆到，遗珠落翠长安道。
百司既奉玉乘归，汤宫横锁黄金扉。
门戈陛戟皆绣衣，朝钟暮鼓含清辉，
参差天上朝元阁，往往紫烟飞皓鹤。
至今碧落星宿繁，犹似当时挂珠箔。
宿广应寺夜雨
苏章阿（清代）

松窗镫焰细，山院雨声秋。梦冷云留榻，天寒雁过楼。

泉流深壑静，钟响夜堂幽。不尽萧疏意，狂吟醉未休。
和徐德彰春日杂咏八首 其三
陈完（明代）

三竿红日晓辉辉，流水平芜燕子飞。芳径露香花锦碎，深山云子蕨芽肥。

乌纱别制笼头帽，白苎新裁称体衣。社鼓冬冬桑柘外，野翁扶醉蹋歌归。
论时政疏
张居正（明代）

其大者曰宗室骄恣，曰庶官疾旷，曰吏治因循，曰边备未修，曰财用大亏，其他为圣明之累者，不可以悉举，而五者乃其尤大较著者也。

臣闻今之宗室，古之侯王，其所好尚，皆百姓之观瞻，风俗之移易所系。臣伏睹祖训，观国朝之所以待宗室者，亲礼甚隆，而防范亦密。乃今一、二宗藩，不思师法祖训，制节谨度，以承天休，而舍侯王之尊，竞求真人之号，招集方术通逃之人，惑民耳目。斯皆外求亲媚于主上，以张其势，而内实奸贪淫虐，陵轹有司，朘刻小民，以纵其欲。今河南抚臣又见告矣。不早少创之，使屡得志，臣恐四方守臣无复能行其志．而尾大之势成，臣愚以为非细故也。所谓宗室骄恣者此也。

臣闻才者材也，养之贵素，使之贵器。养之素则不乏，使之器则得宜。古者一官必有数人堪此任者，是以代匮承乏，不旷天工。今国家于人材，素未尝留意以蓄养之，而使之又不当其器，一言议及，辄见逐去，及至缺乏，又不得已，轮资逐格而叙进之，所进或颇不逮所去。今朝廷济济，虽不可谓无人，然亦岂无抱异才而隐伏者乎，亦岂无罹玷用而永废者乎？臣愚以为诸非贪婪至无行者，尽可随才任使，效一节之用。况又有卓卓可录者，而皆使之槁项黄馘，以终其身，甚可惜也，吏安得不乏！所谓庶官瘝旷者此也。

守令者亲民之吏也，守令之贤否，监司廉之，监司之取舍，铨衡参之，国朝之制，不可谓不周悉矣。迩来考课不严，名实不核，守令之于监司，奔走承顺而已，簿书期会为急务，承望风旨为精敏，监司以是课其贤否，上之铨衡，铨衡又不深察，惟监司之为据，至或举劾参差，毁誉不定，贿多者阶崇，巧宦者秩进。语曰：“何以礼义为？才多而光荣；何以谨慎为？勇猛而临官。”以此成风，正直之道塞，势利之俗成，民之利病，俗之污隆，孰有留意于此者乎？所谓吏治因循者此也。

夷狄之患，虽自古有之，然守备素具，外侮不能侵也。今“虏”骄日久，还来尤甚，或当宣大，或入内地，小入则小利，大入则大利。边圉之臣皆务一切，幸而不为大害，则欣然而喜，无复有为万世之利，建难胜之策者。顷者陛下赫然发奋，激厉将士，云中之战，遂大克捷，此振作之效也。然法日：“无恃其不来，恃吾有以待之。”乘战胜之气，为豫防之图，在此时矣，而迄于无闻。所谓边备未修者此也。

天地生财，自有定数，取之有制，用之有节，则裕；取之无制，用之不节，则乏。今国赋所出，仰给东南，然民力有限，应办无穷，而王朝之费，又数十倍于国初之时，大官之供，岁累巨万，中贵征索，溪壑难盈，司农屡屡告乏。夫以天下奉一人之身，虽至过费，何遂空乏乎？则所以耗之者，非一端故也。语日：“三寸之管而无当，不可满也。”今天下非特三寸而已。所谓财用大匮者此也。

五者之弊非一日矣，然臣以为此特臃肿痿痹之病耳，非大患也，如使一身之中，血气升降而流通，则此数者可以一治而愈。夫惟有所壅闭而不通，则虽有针石药物无所用。伏愿陛下览否泰之原，通上下之志，广开献纳之门，亲近辅弼之臣，使群臣百寮皆得一望清光而通其思虑，君臣之际晓然无所关格，然后以此五者分职而责成之，则人人思效其所长，而积弊除矣，何五者之足患乎？
咏史诗。湘川
胡曾（唐代）

虞舜南捐万乘君，灵妃挥涕竹成纹。

不知精魄游何处，落日潇湘空白云。
和资政侍郎湖亭杂咏绝句十首 其三 渔潭
梅尧臣（宋代）

烟潭深不极，鉴碧无菱花。日脚下波心，澄江见鱼虾。
梧叶儿·鸦鬓春云亸[1]
徐再思（元代）

鸦鬓春云亸[1]，
象梳秋月欹，
鸾镜晓妆迟。
香渍青螺黛，
盒开红水犀，
钗点紫玻璃：
只等待风流画眉。
颂古二十九首
释师体（宋代）

陪钱弄傀儡，拼命打秋千。
浑家无眼见，掩面哭苍天。
赋梅驸马清白轩
释宗泐（明代）

公家大府临紫陌，行马当门森画戟。华馆香凝锦绣帷，此轩何事名清白。

轩内琴书清几席，轩前池水涵虚碧。退朝归来白日閒，燕坐忘言心自适。

不似金张许史家，斗鸡走马相矜誇。美人半醉弹琵琶，银烛夜夜烧彤霞。

关西昔有杨夫子，清白传家照青史。公今富贵当盛年，独抱遗风有如此。

山之高兮益穹窿，水之深兮更清泚。丈夫勋业在青冥，岂独传家清白耳。
次韵周元仲见寄二首 其二
李纲（宋代）

五年奔走敝征衣，海上相亲半是黎。望断故园无旅雁，心惊中夜听荒鸡。

岂知南渡能还北，更笑东来又向西。多谢故人寻访意，千山万水不曾迷。
勉癸丑新进士
赵汝腾（宋代）

霞州守吏庆筵开，喜为朝家得俊材。
九曲山川增气概，八元人俊照樽罍。
谶佳将报淮沙合，文焕新迎御扁来。
不朽荣华轩冕外，君看云谷胜云台。
邀凉亭五首
彭龟年（宋代）

凉风不肯来，偃蹇如相要。
悠悠天地间，舍我从谁邀。
九歌·山鬼
屈原（先秦）

若有人女山之阿，被薜荔女带女萝。
既含睇女又宜笑，子慕予女善窈窕。
乘赤豹女从文狸，辛夷车女结桂旗。
被石兰女带杜衡，折芳馨女遗所思。
余处幽篁女终不见天，路险难女独后来。
表独立女山之上，云容容女而在下。
杳冥冥女羌昼晦，东风飘女神灵雨。
留灵修女憺忘归，岁既晏女孰华予。
采三秀女于山间，石磊磊女葛蔓蔓。
怨公子女怅忘归，君思我女不得闲。
山中人女芳杜若，饮石泉女荫松柏，
君思我女然疑作；
雷填填女雨冥冥，猨啾啾女狖夜鸣。(猨 同：猿)
风飒飒女木萧萧，思公子女徒离忧。
山居杂诗九十首
曹勋（宋代）

寂历秋风晚，闲庭落叶深。
天高晴日澹，山净暮烟沉。
疾病无时已，年华有底侵。
两行南去雁，一片北归心。
三月十一日独寓经阁民先元发商叟见过纵步长廊因至旼师房爱其洁雅携棋瀹茗竟日而归因成鄙句
李光（宋代）

长廊散步寻僧话，青眼相邀得老旼。久礼忏堂心独苦，惯迎野客语尤真。

当轩翠竹根根静，对手拈棋局局新。日暮循堤还旧隐，一杯那复较醨醇。
秋夜
方芳佩（清代）

绣枕垂云梦乍醒，侍儿憨睡触银屏。搴裳欲问更深浅，露湿红衫月半庭。
宿禅智寺上方演大师院
崔峒（唐代）

石林高几许，金刹在中峰。白日空山梵，清霜后夜钟。

竹窗回翠壁，苔径入寒松。幸接无生法，疑心怯所从。
岁暮道情二首
白居易（唐代）

壮日苦曾惊岁月，长年都不惜光阴。

为学空门平等法，先齐老光死生心。

半故青衫半白头，雪风吹面上江楼。

禅功自见无人觉，合是愁时亦不愁。
会稽六月初五日新米入市价减旧以升计之几十
王炎（宋代）

大侵难宿饱，小熟有晨炊。
岁事早如此，人情喜可知。
田家甘粜贱，海贾恨来迟。
粒粒皆珠玉，无忘饿殍时。
赠音上人
刘克庄（宋代）

脱白披缁迹涉奇，傍人能说举幡时。
禅家合掌来参请，乌寺摇头不住持。
喜舍未逢大檀越，实封输与小沙弥。
是凡是圣都休问，且为渠看一袖诗。
喜晴
陆游（宋代）

泽国风雨多，春尽尚裘褐；闭门不能出，饱受鸠妇聒。
今朝云忽归，沟水清活活。
偶为东园行，鱼鸟间何阔？妇女蚕事终，桑柘光如泼。
布谷汝勿忧，吾裤真可脱。
次使长苍玉亭
萧立之（宋代）

诗律峥嵘压岛郊，险如百二据秦殽。邹枚一座风流集，陈郭千年道义交。

公笔欲倾河汉倒，我才如种石田硗。山城斗大春风足，阿阁终须著凤巢。
【黄钟】山队子　酒色财气四首
汤舜民（元代）

曲生堪爱，晕桃花上脸腮。百篇一斗恣开怀，谁承望捉月骑鲸再不来。酒，
则被你断送了文章李太白。
怜香惜玉，醉临春欢未足。开皇戈甲出江都，惊散金钗玉树曲。色，则被你
断送了聪明陈后主。
钱神涌论，亻赞家私多误身。东风吹堕画楼人，一夜香消金谷春。财，则被
你断送了奢华石季伦。
图王争帝，半乾坤心未已。鸿门会上失兵机，直杀得血溅阴陵后悔迟。气，
则为你断送了英雄楚项籍。
次韵苏门下寄题雪浪石
晁补之（宋代）

居庸灭烽惟留屯，时平更觉将军尊。
铃斋看雪拥衲坐，急鼓又报边城昏。
百壶高宴梨栗圃，千里未尽桑麻村。
天怜公老无以乐，一星飞堕从天门。
得无遗履榖城化，恐是吃草金华魂。
不然荆棘霜露底，兀然奇怪来无根。
女娲捣链所遗弃，奔潀尙有河汉痕。
岂其谋国坐不用，聊以永日宁复论。
跳梁不忧牧并塞，绥纳可使鱼游盆。
公归廊庙谁得挽，此石万古当长存。
送周屯田倅南徐
胡宿（宋代）

浙河分镇压东西，铁瓮由来重会稽。地势顿惊江海近，天文全觉斗牛低。

鸣秋鼓角翻朱鹭，映日楼台拂彩霓。绿发名郎才韵秀，政成看奉紫芝泥。
送王补之归南城
曾巩（宋代）

瘦马君将去，清樽我谩开。
眼看新雨露，身带旧尘埃。
但喜丹心在，休惊白发催。
穷通莫须问，功业有时来。
哭马平主簿夏原威
陶宗仪（明代）

诗书承善庆，簪组沐恩荣。赋命分修短，详刑服重轻。

平生师友义，终古别离情。尽掬寒淞水，难前泪眼清。
送陆肱尉江夏
李频（唐代）

如何执简去，便作挂帆期。泽国三春早，江天落日迟。

县人齐候处，洲鸟欲飞时。免褐方三十，青云岂白髭。
浪淘沙 秋雨
司马锡朋（清代）

淅淅响空檐，怕湿重帘。挑残灯芯觉寒天。窗内愁人窗外雨，一样恹恹。

心事任猜嫌，泪浥青衫。一天凉气晚风尖。著个银蟾秋尚惨，况恁廉纤。
古诗十九首
佚名（两汉）

回车驾言迈，
悠悠涉长道。
四顾何茫茫，
东风摇百草。
所遇无故物，
焉得不速老。
盛衰各有时，
立身苦不早。
人生非金石，
岂能长寿考？
奄忽随物化，
荣名以为宝。
出都兼旬明日是江南境
韦佩金（清代）

六渡黄河水，车箱鬓欲丝。健饶为客味，贫愿到家迟。

湖月初弦夜，桥霜渐白时。路尘才碾尽，已误菊花期。
澧州群贤堂记并歌 其三
刘子澄（宋代）

熠耀兮高明，读经兮漱芳。仕不辰兮经以不信，蹇道直兮难行。

人心险兮剑戟，公归来兮故乡。
次始祖唐御史文江公游囊山韵
黄廷用（明代）

古寺荒烟重，溪流脉脉斜。红花冲暮雨，白露点晴沙。

慧窟犹唐月，禅心似汉花。谁期千载下，依旧属吾家。
和萃芳馆主人鲁印山韵 其三
袁宏道（明代）

萝石森疏倚夕阳，主人投辖客传觞。天高未觉鹏营旷，松老方知鹤梦长。

山雨山烟浓淡著，溪红溪碧浅深香。醉来一觉云门路，藤枕桃笙泛越航。
太一宫成奏告礼毕秦枢密有诗示秘阁次韵一首三绝 其三
周紫芝（宋代）

玉帛新祠太一神，庙堂生育转洪钧。侍臣俱从甘泉驾，万世何人继后尘。
句
吴达老（宋代）

水流丁字通地脉，人从甲第破天荒。
走答明略适尧民来相约奉谒故篇未及之
黄庭坚（宋代）

君不见生不愿为牛後，宁为鸡口。
吾闻向来得道人，终古不忒如维斗。
希价咸阳诸少年，可推令往挽令还。
俗学风波能自拔，我识廖侯眉宇间。
省庭无人与争长，主司得之如受赏。
东家一笑市尽倾，略无下蔡与阳城。
生珠之水砂砾润，生玉之山草木荣。
观君词章亦如此，谅知躬行有君子。
更约探囊阅旧文，蛛丝灯花助我喜。
贤乐堂前竹影斑，好鸟自语莫令弹。
北邻著作相劳苦，整驾谒子邀同攀。
应烦下榻煮茶药，坐待月轮衔屋山。
咏怀六首 其一
赵孟頫（元代）

皇天分四序，寒暑互推移。如何当秋夕，怆恍令心悲。

寒蝉寂无当，翔雁纷南飞。西风一披拂，草木失华滋。

不惜鶗鴂鸣，但伤众芳萎。徘佪白露下，郁邑谁能知。
题马守贞双钩兰花卷
方婉仪（清代）

楚畹幽兰冠众芳，双钩画法异寻常。国香流落空留赏，太息金陵马四娘。
和廖守岳阳楼韵三首
王炎（宋代）

蛟螭旗尾拥楼头，偃仰胡床护一州。
水阔三江成汇泽，风高六月有清秋。
长吟不减白苹句，坐啸能分黄屋忧。
凭槛可穷千里目，角声呜轧楚帆收。
送魏朴如孝廉省试时使君俱计与偕
李攀龙（明代）

朝宗方岳入，问寝孝廉行。经术俱高第，传家接大名。

云霄雄北俱，事业壮南征。奕世和戎策，江湖恋阙情。

一毛随凤集，合浦让珠明。物色燕常满，人才楚至精。

千金图五马，片玉抵连城。绩奏龚绳直，辞含乐镜清。

赐车郎署羡，夺锦士林荣。计吏分忧下，文场得隽鸣。

召翁今乃父，丙相昔同声。会使临轩日，风流动汉京。
贺隐直
刘攽（宋代）

举国皆儒服，吾人智有馀。焚舟济河后，埋剑发硎初。

天路骞黄鹄，云涛纵巨鱼。殷勤故人意，青眼看乡书。
次韵次卿宴坐烧香二绝 其二
周紫芝（宋代）

薄雾霏霏欲满空，炉烟不动宝薰浓。莫将俗语讥时辈，更学东京范蔚宗。
题崇胜寺无心庵
贺铸（宋代）

老鹤依林表，孤云寓山间。
结茅穷释子，著身如许闲。
有心即尘纷，无心犹石顽。
有无心并置，日暮客来还。
句
赵宰父（宋代）

野水多於地，春山半是云。
楮亭记
袁中道（明代）

金粟园后，有莲池二十余亩，临水有园，楮树丛生焉。予欲置一亭纳凉，或劝予：“此不材木也，宜伐之，而种松柏。”予曰：“松柏成阴最迟，予安能待。”或曰：“种桃李。”予曰：“桃李成荫，亦须四五年，道人之迹如游云。安可枳之一处？予期目前可作庇阴者耳。楮虽不材，不同商丘之木，嗅之狂醒三日不已者，盖亦界于材与不材之间者也。以为材，则不中梁栋枅栌之用；以为不材，则皮可为纸，子可为药，可以染绘，可以颒面，其用亦甚夥。昔子瞻作《宥老楮诗》，盖亦有取于此。”

今年夏，酷暑，前堂如炙，至此地则水风泠泠袭人，而楮叶皆如掌大，其阴甚浓，遮樾一台。植竹为亭，盖以箬，即曦色不至，并可避雨。日西，骄阳隐蔽层林，啼鸟沸叶中，沉沉有若深山。数日以来，此树遂如饮食衣服，不可暂废，深有当于予心。自念设有他树，犹当改植此，而况已森森如是，岂惟宥之哉？且将九锡之矣，遂取之以名吾亭。
送河东兵宪王子晋叔
符锡（明代）

时清西塞犹传警，台宪适当驰鹜秋。重以山河千里寄，敢忘宵旰一人忧。

锦囊风月牵高兴，汗煚勋劳足细筹。此别唯应慨今昔，朔云南雁不关愁。
和福都统晚投庄舍见赠
常纪（清代）

野旷黄云重，苍然薄暮秋。呼鹰登古垒，跃马渡寒流。

小队劳相访，高文许共谋。留连茅屋里，尘集紫貂裘。
拈古十四首
释法薰（宋代）

云居打草惊蛇，雪峰开口见胆，
保福独上高台，要且众眼难瞒。
九华贺雨吟
殷文圭（唐代）

陶公焦思念生灵，变旱为丰合杳冥。雷劈老松疑虎怒，

雨冲阴杳觉龙腥。万畦香稻蓬葱绿，九朵奇峰扑亚青。

吟贺西成饶旅兴，散丝飞洒满长亭。
春咏
雍陶（唐代）

风恼花枝不耐频，等闲飞落易愁人。

殷勤最是章台柳，一树千条管带春。
西林三十二景诗 其十三 晨光坞
安绍芳（明代）

朝曦出东岭，明霞相与鲜。松露湿未晞，花源澹浮烟。

道人隔岩宿，独藉孤云眠。
迟邑侯萧明府
陈复（明代）

鸿胪醉宴出枫宸，马首风旗一道新。盘错自天分利器，疲聋随处待深仁。

帘垂永昼花浮砚，琴弄香风锦列茵。多少抠趋钦迟意，幸怜垂老得安身。
子育见和前韵因寄君宜弟 其一
彭汝砺（宋代）

荥阳知汝已还都，未得陈桥别后书。头鬓不干霜雪事，冬来一似草彫疏。
九月於东逢雪
李商隐（唐代）

举家忻共报，秋雪堕前峰。岭外他年忆，於东此日逢。

粒轻还自乱，花薄未成重。岂是惊离鬓，应来洗病容。
送吕秀才司教弋阳
尹台（明代）

客有南来者，士服缝掖裾。却略再三拜，致我姑蔑书。

握缄不及启，问客夫何如。忆年方及盛，六艺富摧储。

摛辞鲜同匹，枝叶分扶疏。断金获徐子，丽泽日相于。

岂复顾蓬累，计日升茅茹。时命久不与，此志成敝苴。

徐也笃古谊，最我周道舆。以兹幸绍介，跻君白玉除。

我闻客拱对，揖视气豁舒。念言别徐子，契阔三岁馀。

温然接所友，何啻偕蛩驉。岁阳戒元陆，征夫膏其车。

造士业有职，畏简严居诸。駪駪弋阳士，譬射得蒲苴。

行哉励孤往，明当振尔祛。不见大都市，鱼目嗤璠玙。

士乎慎自立，流俗空睢盱。申章述我赠，好音愿勿虚。
咏史
陈普（宋代）

和血淆骸赤洛阳，绮疏应共枕红妆。乾坤无地容何邓，何必舁尸赴许昌。
看笋
方一夔（宋代）

丁宁莫采箨龙儿，造物成材各有时。寸碧纵横牛戴角，一斑缠有豹留皮。

长身上水夜深看，直干干云岁晚知。名节为君描画尽，清吟堪继菉猗诗。
七启(并序)
曹植（两汉）

昔枚乘七《七发》，搏毅七《七激》，张衡七《七辩》，崔骃七《七依》，辞各美丽，余有慕之焉。遂七《七启》，并命王粲七焉。

玄微子隐居大荒之庭，飞遯离俗，澄神定灵；轻禄傲贵，与物无营；耽虚好静，羡此永生。独驰思于天云之际，无物象而能倾，于是镜机子闻而将往说焉。驾超野之驷，乘追风之舆，经迥漠，出幽墟，入乎泱漭之野，遂届玄微子之所居。其居也，左激水，右高岑，背洞溪，对芳林。冠皮弁，被文裘，出山岫之潜穴，倚峻崖而嬉游。志飘飖焉，峣峣焉，似若狭六合而隘九州，若将飞而未逝，若举翼而中留。于是镜机子攀葛藟而登，距岩而立，顺风而称曰： “予闻君子不遯俗而遗名，智士不背世而灭勋。今吾子弃道艺之华，遗仁义之英，耗精神乎虚廓，废人事之纪经。譬若画形于无象，造响于无声。未之思乎，何所规之不通也？”玄微子俯而应之曰：“嘻！有是言乎？夫太极之初，浑沌未分，万物纷错，与道俱隆。盖有形必朽，有迹必穷。芒芒元气，谁知其终？名秽我身，位累我躬。窃慕古人之所志，仰老庄之遗风。假灵龟以托喻，宁掉尾于涂中。”

镜机子曰：“夫辩言之艳，能使穷泽生流，枯木发荣。庶感灵而激神，况近在乎人情。仆将为吾子说游观之至娱，演声色之妖靡，论变化之至妙，敷道德之弘丽。愿闻之乎?”玄微子曰：“吾子整身倦世，探隐拯沈，不远遐路，幸见光临。将敬涤耳，以听玉音。”

镜机子曰：“芳菰精粺，霜蓄露葵，玄熊素肤，肥豢脓肌。蝉翼之割，剖纤析微；累如叠縠，离若散雪，轻随风飞，刃不转切。山鵽斥鷃，珠翠之珍。寒芳苓之巢龟，脍西海之飞鳞，臛江东之潜鼍，臇汉南之鸣鹑。糅以芳酸，甘和既醇。玄冥适咸，蓐收调辛。紫兰丹椒，施和必节，滋味既殊，遗芳射越。乃有春清缥酒，康狄所营，应化则变，感气而成，弹徵则苦发，叩宫则甘生。于是盛以翠樽，酌以雕觞，浮蚁鼎沸，酷烈馨香，可以和神，可以娱肠。此肴馔之妙也，子能从我而食之乎？”玄微子曰：“予甘藜藿，未暇此食也。”

镜机子曰：“步光之剑，华藻繁缛，饰以文犀，雕以翠绿。缀以骊龙之珠，错以荆山之玉。陆断犀象，未足称隽。随波截鸿，水不渐刃。九旒之冕，散耀垂文。华组之缨，从风纷纭。佩则结绿悬黎，宝之妙微，符采照烂，流景扬煇。黼黻之服，纱縠之裳，金华之舄，动趾遗光。繁饰参差，微鲜若霜。绲佩绸缪，或雕或错，薰以幽若，流芳肆布。雍容闲步，周旋驰耀。南威为之解颜，西施为之巧笑，此容饰之妙也。子能从我而服之乎？”玄微子曰：“予好毛褐，未暇此服也。”

镜机子曰：“驰骋足用荡思，游猎可以娱情。仆将为吾子驾云龙之飞驷，饰玉路之繁缨。垂宛虹之长緌，抗招摇之华旍。捷忘归之矢，秉繁弱之弓。忽蹑景而轻骛，逸奔骥而超遗风。于是溪填谷塞，榛薮平夷。缘山置罝，弥野张罘。下无漏迹，上无逸飞。鸟集兽屯，然后会围。獠徒云布，武骑雾散。丹旗耀野，戈殳晧旰。曳文狐，揜狡兔，捎鹔鸘，拂振鹭。当轨见藉，值足遇践。飞轩电逝，兽随轮转。翼不暇张，足不及腾，动触飞锋， 举挂轻罾。搜林索险，探薄穷阻，腾山赴壑，风厉焱举。机不虚发，中必饮羽。于是人稠网密，地逼势胁。哮阚之兽，张牙奋鬣；志在触突，猛气不慑。乃使北宫、东郭之俦，生抽豹尾，分裂貙肩，形不抗手，骨不隐拳。批熊碎掌，拉虎摧斑。野无毛类，林无羽群。积兽如陵，飞翮成云。于是駴钟鸣鼓，收旌弛旆，顿纲纵网，罴獠回迈。骏騄齐骧，扬銮飞沫。俯倚金较，仰抚翠盖；雍容暇豫，娱志方外。此羽猎之妙也，子能从我而观之乎？”玄微子曰；“予乐恬静，未暇此观也。”

镜机子曰：“闲宫显敞。云屋晧旰，崇景山之高基，迎清风而立观。彤轩紫柱，文榱华梁，绮井含葩，金墀玉箱。温房则冬服絺绤，清室则中夏含霜。华阁缘云，飞陛陵虚，頫眺流星，仰观八隅。升龙攀而不逮，眇天际而高居。繁巧神怪，变名异形。班输无所措其斧斤，离娄为之失睛。丽草交植，殊品诡类，绿叶朱荣，熙天曜日。素水盈沼，丛木成林。飞翮凌高，鳞甲隐深。 于是逍遥暇豫，忽若忘归。乃使任子垂钓，魏氏发机，芳饵沉水， 轻缴弋飞。落翳云之翔鸟，援九渊之灵龟。然后采菱华，擢水苹， 弄珠蚌，戏鲛人。讽汉广之所咏，觌游女于水滨。耀神景于中沚，被轻縠之纤罗，遗芳烈而靖步，抗皓手而清歌。歌曰：望云际兮有好仇，天路长兮往无由，佩兰蕙兮为谁修，燕婉绝兮我心愁。此宫馆之妙也。子能从我而居之乎?”玄微子曰：“予耽岩穴，未暇此居也。

镜机子曰：“既游观中原，逍遥闲宫，情放志荡，淫乐未终。亦将有才人妙妓，遗世越俗，扬北里之流声，绍阳阿之妙曲。尔乃御文轩，临洞庭，琴瑟交挥，左篪右笙，钟鼓俱振，箫管齐鸣。然后姣人乃被文縠之华袿，振轻绮之飘飖，藏金摇之熠耀，扬翠羽之双翘。挥流芳，耀飞文，历盘鼓，焕缤纷，长裾随风，悲歌入云，蹻捷若飞，蹈虚远蹠，凌跃超骧，蜿蝉挥霍，翔尔鸿翥，濈然凫没。纵轻体以迅赴，景追形而不逮。飞声激尘，依违厉响，才捷若神，形难为象。于是为欢未渫，白日西颓，散乐变饰，微步中闺。玄眉弛兮铅华落，收乱发兮拂兰泽，形媠服兮扬幽若。红颜宜笑，睇眄流光。时与吾子，携手同行。践飞除，即闲房，华烛烂，幄幙张。动朱唇，发清商，扬罗袂，振华裳。九秋之夕，为欢未央。此声色之妙也。子能从我而游之乎？”玄微子曰：“予愿清虚，未暇此游也。”

镜机子曰：“予闻君子乐奋节以显义，烈士甘危躯以成仁。是以雄俊之徒，交党结伦，重气轻命，感分遗身。故田光伏剑于北燕，公叔毕命于西秦。果毅轻断，虎步谷风。威慑万乘，华夏称雄。”辞未及终，而玄微子曰：“善。”镜机子曰：“此乃游侠之徒耳，未足称妙也。若夫田文、无忌之俦，乃上古之俊公子也，皆飞仁扬义，腾 跃道艺，游心无方，抗志云际，凌轹诸侯，驱驰当世。挥袂则九野生风，慷慨则气成虹霓。吾子若当此之时，能从我而友之乎?”玄微子曰：“予亮愿焉，然方于大道有累，如何?”

镜机子曰：“世有圣宰，翼帝霸世。同量乾坤，等曜日月，玄化参神，与灵合契。惠泽播于黎苗，威灵震乎无外。超隆平于殷周，踵羲皇而齐泰。显朝惟清，王道遐均，民望如草，我泽如春。河滨无洗耳之士，乔岳无巢居之民。是以俊乂来仕，观国之光，举不遗才，进各异方。赞典礼于辟雍，讲文德于明堂，正流俗之华说，综孔氏之旧章。散乐移风，国富民康。神应休臻，屡获嘉样。故甘灵纷而晨降，景星宵而舒光。观游龙于神渊，聆鸣凤于高冈。此霸道之至隆，而雍熙之盛际。然主上犹以沈恩之未广，惧声教之未厉，采英奇于仄陋，宣皇明于岩穴，此宁子商歌之秋，而吕望所以投纶而逝也。吾子为太和之民，不欲仕陶唐之世乎?”于是玄微子攘袂而兴曰：“伟哉言乎，近者吾子。所述华淫，欲以厉我，只搅予心。至闻天下穆清，明君莅国，览盈虚之正义，知顽素之迷惑。今予廓尔，身轻若飞，愿反初服，从子而归。”
拜严方范祠
赵蕃（宋代）

东都重风节，先生实启之。
有士盖如此，不拯家国危。
乃知大厦倾，未易一木支。
我读党锢传，涕流每交颐。
往来桐江船，必拜严子祠。
俯诵宛陵句，仰观文正碑。
禹稷与颜回，千载同其师。
数公固天人，可望不可追。
但愿如玄英，隐居名能诗。
伤进士严子重诗
皮日休（唐代）

十哭都门榜上尘，盖棺终是五湖人。生前有敌唯丹桂，

没后无家只白蘋.箬下斩新醒处月，江南依旧咏来春。

知君精爽应无尽，必在酆都颂帝晨。
月下独酌四首
李白（唐代）

花间一壶酒，独酌无相亲。
举杯邀明月，对影成三人。
月既不解饮，影徒随我身。
暂伴月将影，行乐须及春。
我歌月徘徊，我舞影零乱。
醒时相交欢，醉后各分散。（另版本“相”为“同”）
永结无情游，相期邈云汉。

天若不爱酒，酒星不在天。
地若不爱酒，地应无酒泉。
天地既爱酒，爱酒不愧天。
已闻清比圣，复道浊如贤。
贤圣既已饮，何必求神仙。
三杯通大道，一斗合自然。
但得酒中趣，勿为醒者传。

三月咸阳城，千花昼如锦。
谁能春独愁，对此径须饮。
穷通与修短，造化夙所禀。
一樽齐死生，万事固难审。
醉後失天地，兀然就孤枕。
不知有吾身，此乐最为甚。

穷愁千万端，美酒三百杯。
愁多酒虽少，酒倾愁不来。
所以知酒圣，酒酣心自开。
辞粟卧首阳，屡空饥颜回。
当代不乐饮，虚名安用哉。
蟹螯即金液，糟丘是蓬莱。
且须饮美酒，乘月醉高台。
死别离
杨巍（明代）

生别在远道，思之令人老。白发倘相逢，犹足慰怀抱。

死别向泉台，墓门何日开。岂无眼前人，思君痛难裁。
过羚羊峡
成鹫（清代）

上峡上峡行不休，一夫力挽千钧舟。船头刺篙后摇橹，长徽短纆柔如组。

牂牁乃是百谷王，端水作腹泷水肠。兼山习坎为束峡，譬则咽喉司吐纳。

昨宵峡口闻风雷，耳长目短心先骇。今朝峡中豁烟雾，山色水声浑不住。

此时此景堪语谁，当境不觉旁得之。上如龙伯大人抚长剑，截取方舆作天堑。

下如任国公子垂钜竿，坐临砥柱观狂澜。前如五丁凿破蚕丛道，金牛奔入西山草。

后如祖龙东面挥神鞭，众石俯首争相先。左如维摩一榻一方丈，金毛狮子纷相向。

右如陁罗千手千芙蓉，三十二相填虚空。入如有穷射天弹九日，蔀屋宵中见营室。

出如瞿昙夜半睹明星，扶桑浴日天鸡鸣。天鸡鸣，我当去，行遍千山万山路。

顺风顺水下峡船，相逢莫问曾经处。行路难，行路难，莫难于瞿塘之滟滪。

何如羚羊古峡彻底清，照见行人不知数。行人照水水照人，形影奔波漫相遇。

当从旧路复归来，石出水枯山骨露。顺流东下会有时，回首唤山与山语。
淮阳书怀寄朝中亲旧
张咏（宋代）

圣恩重叠念龙钟，新赐淮阳地望崇。
才有筋骸堪策杖，更无情绪可忧公。
日思旧隐归何计，或问前程笑指空。
昨日凭高向西望，满川烟树雨蒙蒙。
观鲁示所作赠郑舍人晴波高格洪响
汪中（清代）

我昔孟冬南渡江，江潮始落呈崖棱。

舍人开箧示我诗，入手但觉云霞蒸。中流叩舷诵石鼓，力与水势争吰噌。

暮投山店四肢惰，山阁凭空见星火。绝壁云阴脚下生，彻夜江声枕上过。

月落闻马嘶，门外风色寒。霜清万木秀，霁景明林端。

纡回七十里，下见漕河乾。练湖草动北风起，白塔朱楼照湖水。

黄沙扑面人却行，车轮格格官路平。寒天日落四山紫，疲马向城时一鸣。

江阴古寺遇人寡，双柏婆娑雪沾洒。天风振柯龙自吟，佛殿阴阴夜飘瓦。

兴来著屐君山巅，侧身四望心茫然。日光海气伏不动，时见空中生紫烟。

当时相乐自如此，别来踪迹东西水。故人身直承明庐，石室三年读秘书。

岂是文章贵敏疾，高文典册用相如。吾兄今诗伯，长歌动光彩。

鼓柁东南征，所见足吁駴。胸中五岳起未平，更赋高邱望远海。
闻蓝子谈武夷折笋隐屏之胜有作
屈大均（明代）

折笋愁将折，飞梯恐遂飞。峰随九水落，云作一天围。

山鬼秋多啸，羽人寒未归。他年三十六，勿使一峰违。
玄堂八景为罗大参题 其八 冈背青松
黄佐（明代）

冈背何所有，历历青松树。飒飒悲风来，恍恍神灵雨。
绍熙别庙二首 其二 安恭皇后室酌献用《歆安》。
郊庙朝会歌辞（宋代）

美咏河洲，德嫔妫汭。徽音如存，肇修祀事。缩以包茅，酌以醴齐。

灵来顾歆，降福攸备。
松
唐彦谦（唐代）

托根蟠泰华，倚干蚀莓苔。谁云山泽间，而无梁栋材。
红白紫菊 其二
刘介龄（明代）

玉蕊金英开及时，移来紫艳更添奇。石家锦障人争羡，不见东篱烂漫枝。
次韵秦少游学士 其四
释道潜（宋代）

参差山接野，渺莽水连空。笠钓沙头客，真宜避世翁。
游定明塔院作二颂 其二
释清远（宋代）

白塔云中路，晴空鸟外檐。好山长入望，终日坐无厌。

几个竹生石，数枝花映帘。长安曾未到，神力动飞潜。
闻礼生日
王十朋（宋代）

桃水仲春月，蓂阶双荚生。添丁慰卢老，小子庆徐卿。

禀得中和气，看成远大名。青春已如许，勉力继家声。
楼枢密挽词二首 其一
苏籀（宋代）

决科腾踏无前勇，比牒联飞第一流。召直毫端准谟诰，甄评皮里韫阳秋。

槐班鼎辅膺荣柬，玉陛封章究远猷。楚挽凄酸泄遗恨，柏台金殿望隆优。
夜坐丛碧亭
范咸（清代）

小院层阴十笏宽，行吟屋角绕回阑。故邀檐月花间照，不畏帘回竹里寒。

一卷新诗迟夜话，半瓶浊酒冷春盘。更残莫便思高卧，梅影昏黄正好看。
和睡起饮茶
李光（宋代）

虚堂清簟午抛簪，人静疏帘映昼阍。身过中年心已倦，病因烦暑气常昏。

紫烟碧月天初赐，乳窦寒泉世莫论。尘味暂忘惟嗜此，更无馀思到芳樽。
南柯子（小姝）
赵崇（宋代）

丝发风轻掠，酥胸冷不侵。背小小立卸瑶簪。一缕柔情系得、几小心。

曲槛花方蓓，河桥柳未阴。红羞绿困不能禁。恼乱东风无计、等春深。
晨起
陆游（宋代）

老尚贪书课，黎明即下床。
不惊天乍冷，更觉意差强。
蟾滴初添水，螭炉旋炷香。
浮生又一日，开卷就窗光。
偈颂五十一首
释道冲（宋代）

释迦出世拏空塞空，达磨西来将错就错。
带累后代儿孙，一例随处卜度。
休卜度，四海浪平，
百川潮落。
腊月十三日送临川北游
秦焕（清代）

四野浓霜剪剪风，登高目送小车东。回头乌帽坡陀隔，出没低昂日影红。
次韵陈叔易三首
李处权（宋代）

草碧波复绿，南浦愁送君。
君行将何之，怆指南北云。
相思无早将，生离无近远。
悠悠关塞阻，杳杳音信断。
青灯挑已尽，夜长方展转。
奉和乐道席上见诒
韩维（宋代）

大隗山前一老翁，幸分州契接群公。
饮豪肯放兵先北，论合须群水必东。
坐对华灯燃宝檠，行看红艳发珍丛。
良辰胜事从兹始，嘉与吾民乐岁丰。
水调词十首
陈陶（唐代）

黠虏迢迢未肯和，五陵年少重横戈。

谁家不结空闺恨，玉箸阑干妾最多。

羽管慵调怨别离，西园新月伴愁眉。

容华不分随年去，独有妆楼明镜知。

忆饯良人玉塞行，梨花三见换啼莺。

边场岂得胜闺阁，莫逞雕弓过一生。

惆怅江南早雁飞，年年辛苦寄寒衣。

征人岂不思乡国，只是皇恩未放归。

水阁莲开燕引雏，朝朝攀折望金吾。

闻道碛西春不到，花时还忆故园无。

自从清野戍辽东，舞袖香销罗幌空。

几度长安发梅柳，节旄零落不成功。

长夜孤眠倦锦衾，秦楼霜月苦边心。

征衣一倍装绵厚，犹虑交河雪冻深。

瀚海长征古别离，华山归马是何时。

仍闻万乘尊犹屈，装束千娇嫁郅支。

沙塞依稀落日边，寒宵魂梦怯山川。

离居渐觉笙歌懒，君逐嫖姚已十年。

万里轮台音信稀，传闻移帐护金微。

会须麟阁留踪迹，不斩天骄莫议归。
文家人感文山事
张子翼（明代）

秀野开堂旧，簪缨捧匣新。粤南求世系，宋室一孤臣。

千里还丧日，三朝报主身。春来看杜宇，带血瘴江滨。
颂古一百则
释正觉（宋代）

抗力霜雪，平步云霄。
下惠黜国，相如过桥。
萧曹谋略能成汉，巢许身心俗避尧。
宠辱若惊深自信，真情参迹混渔樵。
诗四首
宋高宗（宋代）

陈留春色掩思诗，一日搜肠一百回。
燕子初归风不定，桃花欲动雨频来。
人间多待须微禄，梦里相逢记此杯。
白竹扇前客醉舞，烟村渺渺欠高台。
龙门山二首 其二
范纯仁（宋代）

松筠深处访潜溪，唐相当年卜隐栖。必竟主人归不得，只教游客驻轮蹄。
水月轩
释道璨（宋代）

江水清无底，江月明如洗。
开轩浥清明，道人清若此。
春风不摇江面波，春云不载江头雨。
天地无尘夜未央，照影轩中惟自许。
我来风雨夜漫漫，水月俱忘无表里。
笑拍阑干问阿师，水在月兮月在水。
读太原王氏家记二首
方回（元代）

中原表表日星垂，积善传家泗水湄。
一瓣心香邹国庙，八分手笔峄山碑。
检身粹行言相应，报国精忠孝可移。
千万人中无一二，庭闱偕老及期颐。
承示中秋不见月及悯雨连作恐妨秋成奉次元韵
黄庭坚（宋代）

秀稻秋风喜太平，独疑连雨未全晴。
银蟾似亦无聊赖，默度寒宵嬾吐明。
师伯浑用韵复次
晁公溯（宋代）

古者诸侯今牧守，衰迟难强岁相朝。
惟须稚子理蓑笠，兼有老妻缝襋要。
来岁定从田父去，飞书不待故人招。
平生最爱津乡聚，江小可渔山可樵。
绝句漫兴九首·其五
杜甫（唐代）

肠断江春欲尽头，杖藜徐步立芳洲。(江春 一作：春江)
颠狂柳絮随风舞，轻薄桃花逐水流。(舞 一作：去)
题傅侍郎寒碧十五韵·袭芳
陈宓（宋代）

红紫事鼎盛，嫣然媚日风。
香气袅不断，郁若篝衣烘。
请勿别高下，一种春阳回。
宿兴宁县驿二首 其二
李纲（宋代）

六月欲徂暑，又催流火辉。竹间萤已乱，檐侧燕将归。

岂念弃纨扇，永怀劳铁衣。兵戈犹未息，老尽故山薇。
瑞云浓
赵芬（清代）

红丝片玉，螺香犹沁腴紫。素袖频番井华洗。樱桃雨润，记伴著、瑶宫仙史。

梦影镇匆匆，化飞云逝水。

十样新图，谁拓出、初三月子。细字银钩认题识。优昙花谢，想膜拜、猊床禅偈。

墨晕流芬，小颦似此。
苦斋记
刘基（明代）

苦斋者，章溢先生隐居之室也。室十有二楹，覆之以茆，在匡山之巅。匡山在处之龙泉县西南二百里，剑溪之水出焉。山四面峭壁拔起，岩崿皆苍石，岸外而臼中。其下惟白云，其上多北风。风从北来者，大率不能甘而善苦，故植物中之，其味皆苦，而物性之苦者亦乐生焉。

于是鲜支、黄蘗、苦楝、侧柏之木，黄连、苦杕、亭历、苦参、鉤夭之草，地黄、游冬、葴、芑之菜，槠、栎、草斗之实，楛竹之笋，莫不族布而罗生焉。野蜂巢其间，采花髓作蜜，味亦苦，山中方言谓之黄杜，初食颇苦难，久则弥觉其甘，能已积热，除烦渴之疾。其槚荼亦苦于常荼。其洩水皆啮石出，其源沸沸汩汩，瀄滵曲折，注入大谷。其中多斑文小鱼，状如吹沙，味苦而微辛，食之可以清酒。

山去人稍远，惟先生乐游，而从者多艰其昏晨之往来，故遂择其窊而室焉。携童儿数人，启陨箨以蓺粟菽，茹啖其草木之荑实。间则蹑屐登崖，倚修木而啸，或降而临清泠。樵歌出林，则拊石而和之。人莫知其乐也。

先生之言曰：“乐与苦 ，相为倚伏者也，人知乐之为乐，而不知苦之为乐，人知乐其乐，而不知苦生于乐，则乐与苦相去能几何哉！今夫膏粱之子，燕坐于华堂之上，口不尝荼蓼之味，身不历农亩之劳，寝必重褥，食必珍美，出入必舆隶，是人之所谓乐也，一旦运穷福艾，颠沛生于不测，而不知醉醇饫肥之肠，不可以实疏粝，籍柔覆温之躯，不可以御蓬藋，虽欲效野夫贱隶，跼跳窜伏，偷性命于榛莽而不可得，庸非昔日之乐，为今日之苦也耶？故孟子曰：‘天之降大任于是人也，必先苦其心志，劳其筋骨，饿其体肤。’赵子曰：‘良药苦口利于病，忠言逆耳利于行。’彼之苦，吾之乐；而彼之乐，吾之苦也。吾闻井以甘竭，李以苦存，夫差以酣酒亡，而勾践以尝胆兴，无亦犹是也夫？”

刘子闻而悟之，名其室曰苦斋，作《苦斋记》。
题屏雨
刘宰（宋代）

野旷乾坤大，身閒日月迟。
有生均自得，造物本无私。
听嘉陵江水声，寄深上人
韦应物（唐代）

凿崖泄奔湍，称古神禹迹。夜喧山门店，独宿不安席。
水性自云静，石中本无声。如何两相激，雷转空山惊。
贻之道门旧，了此物我情。
赠别浙省黑黑左丞国宝自常州移镇徽州三十韵
王逢（元代）

武德兴元运，文恬近百年。
一隅初难作，四境遂兵连。
斧扆朝元早，彤弓授命专。
冯岑材并济，李郭驾争先。
路入延陵邑，星分左辖躔。
著名黄阁上，虚位紫宫前。
汗血驹千匹，跿跔士两甄。
帐寒龙守剑，城曙虎飞旃。
迹扫齐门瑟，身亲楚醴筵。
慧山屏列野，震泽镜涵天。
刁斗军中堠，锄犁乱后田。
白无遗朽骨，青有续炊烟。
插羽书闲署，封泥诏抚边。
阵容催画鼓，蜂气动楼船。
旧政犹霜肃，新安素地偏。
蜄精尝感梦，帝子或逢仙。
漆叶云羞密，茶花雪妒妍。
诵弦家栉比，冠盖里班联。
邹鲁流风洽，瓯蛮习俗迁。
比来疲赋敛，况复值戈旐。
饩稍官曹待，讴歌父老传。
挽屯吴幼节，总体汉文渊。
裴度归休近，羊公卧治便。
鼎彝今邅赫，韦布数周旋。
小閤牛行炙，长楸鹘试拳。
王融《五杂俎》，孙武十三篇。
华夏残河汴，神州岿蓟燕。
殄除才蚋蠓，睥睨满鲸鳣。
狂斐言姑及，高明义莫捐。
忧君尚有疏，傥寄麦光笺。
中春连日得雨雷亦应候
陆游（宋代）

谁言白首意低摧，老子逢春亦乐哉！犁畔方吹社公雨，垄头又转阿香雷。
睡余支枕听莺语，醉里题窗记燕来。
更有山家堪喜事，吾孙上树欲千回。
送马河宗令巴陵 其二
周起渭（清代）

老濞争衡地，鱼龙战血腥。廿年烽火尽，千里稻田青。

水驿通吴会，云帆满洞庭。恩波流处远，更勒纪功铭。
古剑篇
郭震（唐代）

君不见昆吾铁冶飞炎烟，红光紫气俱赫然。
良工锻炼凡几年，铸得宝剑名龙泉。
龙泉颜色如霜雪，良工咨嗟叹奇绝。
琉璃玉匣吐莲花，错镂金环映明月。
正逢天下无风尘，幸得周防君子身。
精光黯黯青蛇色，文章片片绿龟鳞。
非直结交游侠子，亦曾亲近英雄人。
何言中路遭弃捐，零落漂沦古狱边。
虽复尘埋无所用， 犹能夜夜气冲天。
长相思·夜萧萧
韩疁（宋代）

夜萧萧。梦萧萧。又趁杨花到谢桥。凤沈明月箫。来迢迢。枉把吟笺寄寂寥。飞鸿不受招。
送屺公周邑侯南归
黄垍（宋代）

君从西郊来，旌旆光如电。父老遮道左，争欲识君面。

君从西郊归，雪压荒丘树。独有春风发，送君千里路。
杭州故人信至齐安
苏轼（宋代）

昨夜风月清，梦到西湖上。
朝来闻好语，扣户得吴饷。
轻圆白晒闻，脆酽红螺酱。
更将西庵茶，劝我洗江瘴。
故人情义重，说我必西向。
一年两仆夫，千里问无恙。
相期结书社，（故人相约醵钱雇仆夫，一岁再至黄。
）未怕供诗帐。
（仆顷以诗得罪，有司移杭取境内所留诗，杭州供数百首，谓之诗帐。
）还将梦魂去，一夜到江涨。
（江涨，杭州桥名。
）
寄唐在兹湖村
顾湄（明代）

带水湖南路，故人来往稀。暗蛩鸣雨急，宿雁入烟微。

千卷只茅屋，一身仍布衣。深居戎马外，知尔亦忘机。
偶作
杨简（宋代）

处处青山人不识，步步踏着此岩石。
妙妙妙妙不可言，可惜可惜大可惜。
送魏叔子还宁都
顾祖禹（清代）

大地方冱寒，君行涉江水。问君行何为，抱膝深山里。

易堂好弟行，事业寄文史。天空雕鹗飞，日落云霞起。

遥望翠微峰，迢迢四千里。吾欲牵君衣，君行其少俟。

好风从东来，扬帆疾如驶。山中正春光，寒香放梅蕊。
饭罢闲行
雪浪法师（明代）

思量何幸得为僧，住倚诸天最上层。
饭罢闲行临水石，碧桃花下坐传灯。
野梅叹
李龏（金朝）

苍岑大野临回冈，有树破腊扬孤芳。枝头粘得太古雪，月底散出无边香。

一清炯然抱幽寂，老与朴樕埋冰霜。青苔黄藓裹寒骨，槁面不入春风场。
同伯兄仲兄至惠山观杨叔理所作螭首二首 其一
顾荣章（明代）

寻常云起九龙脊，今见螭头喷玉泉。从此出山原不浊，澄清风力浩无边。
江寺春残寄幕中知己二首
齐己（唐代）

谁遣西来负岳云，自由归去竟何因。山龛薜荔应残雪，

江寺玫瑰又度春。早岁便师无学士，临年却作有为人。

何妨夜醮时相忆，伴醉佯狂笑老身。

社莲惭与幕莲同，岳寺萧条俭府雄。冷淡独开香火里，

殷妍行列绮罗中。秋加玉露何伤白，夜醉金缸不那红。

闲忆遗民此心地，一般无染喻真空。
次韵子椿五首 其四
李之仪（宋代）

龙欲兴云致雨，虎能堕地成斑。端是便骑赐马，不须深恋家山。
游仙都五首
吴谨微（宋代）

辙迹峰前聊息迹，忘归洞口未能归。
往来名利憧憧者，著脚仙都亦自稀。
杂咏八首
王安石（宋代）

神龙豢可致，猛虎扰亦留。
变生父子间，上圣不能谋。
常情在欲得，义养或成仇。
他人恩更轻，患祸信难周。
庚寅秋病得语不复诠次名曰感怀 其二
黎廷瑞（宋代）

祖龙制八极，法令如乱麻。儒冠委秋山，王燄明朝霞。

所以武陵委，入山种桃花。如何东陵侯，苟此旦暮华。

堂堂炎汉叟，却种青门瓜。舒卷迷大运，千古为悲嗟。
念奴娇（中秋纪梦）
家铉翁（宋代）

神仙何处，人尽道、我州三神之一。为问何年飞到此，拔地倚天无迹。缥缈琼宫，溟茫朱户，不与尘寰隔。翩然鹤下，时传云外消息。

露冷风清夜阑，梦高人过我，欢如畴昔。道骨仙风谁得似，谈笑云生几席。共踏银虬，迫随绛节，恍遇群仙集。云韶九奏，不类人间金石。
鄂渚别赵兴宁柱史之官滇南
彭而述（明代）

春城烟雨酒盈卮，大别山前赋别离。黔郡犹传秦岁月，昆明应识汉旌旗。

千盘路上槟榔坞，一线天开玳瑁池。他日益州来驿使，武昌云树足相思。
送刘秀才归江陵
杜牧（唐代）

彩服鲜华觐渚宫，鲈鱼新熟别江东。刘郎浦夜侵船月，

宋玉亭江弄袖风。落落精神终有立，飘飘才思杳无穷。

谁人世上为金口，借取明时一荐雄。
贺刘直之值改官 其三
陈藻（宋代）

少年场屋有程文，但见高才迥出群。今日江边看道骨，世人涵养罕如君。